Ühisettepanek: NÕUKOGU MÄÄRUS, millega muudetakse määrust (EL) nr 961/2010, milles käsitletakse Iraani vastu suunatud piiravaid meetmeid /* KOM/2012/023 lõplik - 2012/0005 (NLE) */





SELETUSKIRI (1) 25. oktoobril 2010 võttis nõukogu vastu määruse (EÜ) nr 961/2010, milles kinnitati Iraani vastu suunatud piiravad meetmed, mida on võetud alates 2007. aastast, ning millega kehtestati täiendavad piiravad meetmed, mis tulenevad ÜRO Julgeolekunõukogu resolutsioonist 1929 (2010), ja kaasnevad meetmed, nagu seda nõuti Euroopa Ülemkogu 17. juuni 2010. aasta deklaratsioonis. (2) Nimetatud piiravad meetmed hõlmasid teatavate isikute ja üksuste vara külmutamist. (3) Nüüd teeb nõukogu ettepaneku lisada kõnealuste isikute ja üksuste loetellu ühe finantseerimisasutuse, mille suhtes ta teeb ettepaneku kehtestada teatavad erandid. (4) Seepärast on vaja nende erandite lisamiseks muuta 25. oktoobri 2010. aasta määrust (EL) nr 961/2010, milles käsitletakse Iraani vastu suunatud piiravaid meetmeid. 2012/0005 (NLE) Ühisettepanek: NÕUKOGU MÄÄRUS, millega muudetakse määrust (EL) nr 961/2010, milles käsitletakse Iraani vastu suunatud piiravaid meetmeid EUROOPA LIIDU NÕUKOGU, võttes arvesse Euroopa Liidu toimimise lepingut, eriti selle artiklit 215, võttes arvesse nõukogu … otsust 2012/…/ÜVJP,[1] millega muudetakse nõukogu 26. juuli 2010. aasta otsust 2010/413/ÜVJP, mis käsitleb Iraani vastu suunatud piiravaid meetmeid[2], võttes arvesse liidu välisasjade ja julgeolekupoliitika kõrge esindaja ning komisjoni ühisettepanekut ning arvestades järgmist: (1) 25. oktoobril 2010 võttis nõukogu vastu määruse (EÜ) nr 961/2010, milles kinnitati Iraani vastu suunatud piiravad meetmed, mida on võetud alates 2007. aastast, ning millega kehtestati täiendavad piiravad meetmed, mis tulenevad ÜRO Julgeolekunõukogu resolutsioonist 1929 (2010), ja kaasnevad meetmed, nagu seda nõuti Euroopa Ülemkogu 17. juuni 2010. aasta deklaratsioonis. (2) Nimetatud piiravad meetmed hõlmasid teatavate isikute ja üksuste vara külmutamist. (3) 23. jaanuaril 2012 võttis nõukogu vastu otsuse 2012/…/ÜVJP, millega ta lisas kõnealuste isikute ja üksuste loetellu ühe finantseerimisasutuse, mille suhtes ta teeb ettepaneku kehtestada teatavad erandid. (4) Mõned neist meetmetest kuuluvad Euroopa Liidu toimimise lepingu reguleerimisalasse ja seepärast on nende rakendamiseks vaja liidu tasandi reguleerivaid meetmeid, eelkõige tagamaks, et kõikide liikmesriikide majandustegevuses osalejad kohaldaksid nimetatud meetmeid ühetaoliselt. (5) Seepärast on vaja eespool nimetatud erandite lisamiseks muuta määrust (EL) nr 961/2010. (6) Käesolevas määruses sätestatud meetmete tõhususe tagamiseks peaks see jõustuma selle avaldamise päeval, ON VASTU VÕTNUD KÄESOLEVA MÄÄRUSE: Artikkel 1 Määrust (EL) nr 961/2010 muudetakse järgmiselt. Lisatakse järgmine artikkel: „Artikkel 19a Erandina artiklist 16 ei kohaldata artiklis 16 osutatud keelde järgmise suhtes: (a) i) selliste rahaliste vahendite või majandusressursside ülekandmine [Konfidentsiaalse üksuse] poolt või selle kaudu, mis on saadud või külmutatud pärast selle üksuse loetellu kandmist, või ii) rahaliste vahendite või majandusressursside ülekandmine [Konfidentsiaalse üksuse] poolt või selle kaudu, kui ülekanne on seotud VII või VIII lisasse kandmata isiku või üksuse maksega, mida viimane on kohustatud tegema konkreetse kaubanduslepingu alusel, tingimusel et asjaomase liikmesriigi pädev asutus teeb iga juhtumi puhul eraldi kindlaks, et makse saajaks ei ole otseselt ega kaudselt mis tahes muu isik või üksus, kes on nimetatud VII või VIII lisas, või (b) külmutatud rahaliste vahendite või majandusressursside ülekanne [Konfidentsiaalse üksuse] poolt või kaudu selleks, et tagada liikmesriikide jurisdiktsiooni kuuluvatele finantseerimisasutustele likviidsusvahendid kaubanduse rahastamiseks tingimusel, et selle ülekande on lubanud teha asjaomase liikmesriigi pädev ametiasutus.” Artikkel 2 Käeolev määrus jõustub selle Euroopa Liidu Teatajas avaldamise päeval. Käesolev määrus on tervikuna siduv ja vahetult kohaldatav kõikides liikmesriikides. Brüssel, Nõukogu nimel eesistuja [1] ELT [2] ELT L 195, 27.7.2010, lk 39.